Trein, motor bots naby StellenboschDie motor se wrak. Foto: Verskaf Vyf mense, onder wie ŉ vierjarige kind, is beseer toe ŉ trein Donderdagmiddag buite Stellenbosch in die Wes-Kaap teen ŉ motor gebots het. Werner Vermaak, woordvoerder van ER24, het gesê die voorval het omstreeks 15:00 naby die Muldersvlei-treinstasie plaasgevind. “Die presiese omstandighede rondom die voorval is onbekend en word deur owerhede ondersoek. By paramedici en die plaaslike nooddienste se aankoms op die toneel kon ŉ mens sien die motor se wrak is ŉ paar meter ver op die treinspore gesleep ná die botsing,” het Vermaak gesê. Twee vroue, vermoedelik 25 en 40 jaar oud, het ernstige beserings opgedoen. “Die 25-jarige vrou het verskeie beserings opgedoen en moes per helikopter na die Tygerberg-hospitaal geneem word.” Die 40-jarige vrou is met ŉ ambulans na die Mediclinic Stellenbosch gehaas. Die ander drie insittendes het matige beserings opgedoen en is na nabygeleë hospitale geneem vir verdere behandeling.